Milí bratia a sestry v saleziánskej rodine,

program duchovnej prípravy sa v týchto mesiacoch trochu odlišuje od nášho pravidelného rytmu duchovných obnov. Dovoľte teda, aby som vám ponúkol námet na duchovnú obnovu, ktorý môžete použiť na začiatku februára. Opiera sa o materiály, ktoré sme dostali v rámci **reflexie o Hesle na rok 2023**, ktoré nás vyzýva, aby sme boli kvasom pre ľudskú rodinu.

1. Náš hlavný predstavený v komentári k Heslu vyjadril nádej, že ***všetky spoločenstvá saleziánskej rodiny tvorivo, spoločne a konkrétne odpovedia na pokorný návrh Hesla****, ktorý predložil.*

**1.1. Tvorivo**. Veľmi dobre vieme, že svet okolo nás sa prudko mení a nikto si nevystačí so starými osvedčenými spôsobmi. Tu je veľmi dôležité jedno rozlíšenie. Je potrebné, aby sme si zachovali „staré“, tie nemeniteľné ideály a odhodlania, aby sme sa nevzdávali myšlienky získať svet pre Krista. Ale na druhej strane, aby sme sa učili, **akým spôsobom môžeme dnes ohlasovať evanjelium, v tomto svete,** v tomto prostredí. Lebo už nie je možné hovoriť o viere v takej jednoduchosti ako v časoch, keď bolo kresťanstvo v spoločnosti dominantné. Pre väčšinu je dnes kresťanská viera niečo neznáme, poznajú len karikatúry viery, jej deformovanú tvár. Prirodzené prostredie viery sa stratilo, mladšia a stredná generácia sú vo veľkej väčšine analfabeti viery. Je veľmi potrebné, **aby sme hlboko uvažovali o tom, ako hlásať vieru v dnešnom svete**. Musíme sa usilovať predstaviť ju nie ako návrat do minulosti, ale ako svetlo do súčasnosti a vyznačenie cesty do budúcnosti.

**1.2. Spoločne**. Vidiac túto obrovskú úlohu si jasne uvedomujeme, že tu **jednotlivec nestačí. Je potrebné nadšené spoločenstv**o, ktoré spoločne uvažuje, modlí sa a nebojí sa skúšať nové cesty. Je potrebné **spájať naše dary**, hovoriť si o tom, ako vidíme svet okolo nás a spoločne sa pýtať na to, ako by sme mohli zvestovať evanjelium mladým, ich rodinám. Aké ponuky, aké iniciatívy môžu človeka dnes priviesť bližšie ku Kristovi.

**1.3. Konkrétne.** **Náš otec don Bosco**, ako to často spomínajú jeho synovia, **nebol človek veľkých teoretických diskusií**. Započúvajme sa do jemne ironického rozprávania dona Bosca, ktorý uprednostňuje konkrétnosť pred veľkými starosťami o zachovanie štruktúr a pred siahodlhými poradami, ktoré sú často len zabíjaním drahocenného času

*Dvaja úctyhodní turínski farári sa so mnou stretli v mene svojich kolegov. Povedali mi:*

*- Toto Oratórium odvádza chlapcov z ich farností. Farár bude mať v krátkom čase prázdny kostol. Ako bude za nich Bohu vydávať počet, keď ich nepozná? Len sa nad tým, don Bosco, zamyslite. Prestaňte zhromažďovať chlapcov a pošlite ich do farností, kam patria.*

*- Väčšina chlapcov, ktorých zhromažďujem, nijako nenarúša farský život, lebo nepoznajú ani farára, ani farnosť.*

*- Ako je to možné?*

*- Skoro všetci sú odinakiaľ. Ich rodičia prišli do mesta hľadať prácu a keď ju nenašli, šli ďalej, a chlapcov nechali tu. Alebo sú to mladíci, ktorí prišli do mesta za zamestnaním sami. Pochádzajú zo Savojska, Švajčiarska, z Val d'Aosta, z Bielly, Novary a z Lombardska.*

*- Prečo im nepomáhate začleniť sa do príslušných farností?*

*- Lebo ich ani nepoznajú.*

*- Tak ich treba poučiť, zoznámiť ich s nimi.*

*- To nie je možné. Sťažuje to a dakedy aj znemožňuje rozmanitosť nárečí a neisté bydlisko. A nepoznajú ani mesto. Treba ešte dodať, že mnohí z nich sú už veľkí. Majú osemnásť, dvadsať, ba daktorí i dvadsaťpäť rokov. A z náboženstva nevedia nič. Kto dokáže takýchto chlapcov zadeliť do tried katechizmu medzi osem alebo desaťročné deti?*

*- Nemohli by ste ich priviesť do príslušných farností vy a chodiť ich tam učiť katechizmus?*

*- Mohol by som chodiť najviac do farnosti jednej, no určite nie do všetkých. Dalo by sa to azda riešiť tým, keby si každý farár prišiel vybrať svojich a odviedol ich do svojej fary. Ale aj tak by to bolo ťažké. Mnohí sú ľahostajní a nedisciplinovaní. Chodia na katechizmus a modlia sa, len keď sa môžu aj zahrať a vyjsť si na výlet. Každá fara by teda mala mať miesto s hrami a atrakciami, kde by sa schádzali.*

*- To je nemožné. Nemáme miestnosti a kňazi v nedeľu majú dosť inej roboty.*

*- Tak teda čo?*

*- Starajte sa teda i naďalej o týchto mladíkov. My medzitým prediskutujeme situáciu.*

**2. Dnešný kresťanský laik, podobne ako don Bosco, potrebuje odvahu a odhodlanie pracovať pre Božie kráľovstvo.** Uvedomuje si, že to vyžaduje dar jeho života. Akým štýlom však treba darovať svoj život? Napodobňovaním Ježišovho štýlu, ktorý charakterizujú nasledovné body:

1. Ježiš predkladá ponuku hľadania a objavovania Božieho kráľovstva a z tejto ponuky sa tvorí spoločenstvo, pohostinnosť, prijatie tých druhých.
2. Ježiš predkladá ponuku radikálneho obrátenia sa, ktoré spočíva v budovaní nových vzťahov i v podriadení všetkého Božiemu kráľovstvu.
3. Ježiš ponúka cestu duchovnosti, ktorá pretvára svet a jeho štruktúry zvnútra, nie zvonka.
4. Ježiš venuje svoju pozornosť jednoduchým, otvoreným, chudobným a núdznym.

Takto aj každý člen saleziánskej rodiny má vynikať pohostinnou ponukou, v ktorej túži po spoločenstve s druhými – nesmie zostať uzatvorený sám do seba. Usiluje sa vytvárať dobré vzťahy a sám svoj život radostne podriaďuje hodnotám Božieho kráľovstva. Netúži po moci a po možnosti diktovať iným pravidlá života alebo práce, ale snaží sa zvnútra oživovať to, čo jestvuje a premieňať to na základe slobody a dialógu. A napokon ponúka Kristovo posolstvo všetkým, ale neznechucuje sa, ak mocní, sebaistí alebo uzatvorení ľudia neprijímajú posolstvo – vie sa obrátiť na chudobných, otvorených a núdznych.

Nech nám tieto podnety poslúžia, aby sme si preverili

* Nakoľko je v mojom saleziánskom povolaní prítomná tvorivosť?
* Je moje spoločenstvo s bratmi a sestrami aj spoločným hľadaním?
* Zaujímam sa o realitu mladých a rodín okolo mňa a hľadám konkrétne odpovede?
* Ktorý prvok z Ježišovho štýlu ma zaujal?

*Pramene: Komentár k Heslu august 2022 – Lorenzo Biaggi – príspevok na okrúhly stôl v piatok 13. januára DSSR v Turíne.*